CELEX: 
Language: fi
Date: 2021-12-21 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) 2021/1153 täydentämisestä uusiutuvan energian alan rajatylittävien hankkeiden tarkkojen valintaperusteiden ja näiden hankkeiden valintamenettelyn yksityiskohtien osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Verkkojen Eurooppa -välineestä ja asetusten (EU) N:o 1316/2013 ja (EU) N:o 283/2014 kumoamisesta annetulla Euroopan parlamentin ja neuvoston asetuksella (EU) 2021/1153 tuetaan liikenne-, energia- ja digitaalialan infrastruktuureja ja niiden yhteenliitettävyyttä Euroopassa. 
            
            
               Tarkistetun Verkkojen Eurooppa -välineen energiaosioon on sisällytetty rahoituskaudella 2021–2027 uusi tukikelpoisten hankkeiden luokka eli Verkkojen Eurooppa -välinettä koskevan asetuksen 7 artiklassa määritelty ”uusiutuvan energian alan rajatylittävät hankkeet”. Tämä oli mahdollista, kun Verkkojen Eurooppa -välinettä koskevan asetuksen oikeusperusta laajennettiin kattamaan SEUT-sopimuksen 194 artikla. 
            
            
               Uusi tukikelpoisten hankkeiden luokka täydentää TEN-E-asetuksen nojalla annettavaa infrastruktuuritukea
                  1
               . Komissio ehdotti mainitun asetuksen tarkistamista joulukuussa 2020
                  2
               , jotta se olisi linjassa vihreän kehityksen ohjelman ja vuodelle 2030 asetettujen kunnianhimoisempien hiilestä irtautumista koskevien tavoitteiden kanssa. Myös tarkistetusta Verkkojen Eurooppa -välineestä annettava tuki uusiutuvalle energialle on linjassa vuoden 2030 ilmastotavoitesuunnitelmassa
                  3
                asetettujen tiukempien tavoitteiden sekä avomerellä tuotettavaa uusiutuvaa energiaa
                  4
               , energiajärjestelmän integrointia
                  5
                ja vetyä
                  6
                koskevien EU:n strategioiden kanssa. 
            
            
               Verkkojen Eurooppa -välineen energiabudjetti on 5,83 miljardia euroa käypinä hintoina. Siitä 15 prosenttia (875 miljoonaa euroa) on osoitettu uusiutuvan energian alan rajatylittäviin hankkeisiin edellyttäen, että ne menestyvät markkinoilla. Jos 15 prosentin kynnys saavutetaan, komissio nostaa tämän osuuden enintään 20 prosenttiin edellyttäen edelleen, että hankkeet menestyvät markkinoilla. Komissio arvioi säännöllisesti hankkeiden menestymistä markkinoilla, ja jos kysyntä osoittautuu riittämättömäksi, se kohdentaa käyttämättömät määrärahat uudelleen Euroopan laajuisia energiaverkkoja koskevan asetuksen tavoitteiden saavuttamiseen. Käyttämättä jääneitä määrärahoja voidaan vuodesta 2024 alkaen käyttää myös unionin uusiutuvan energian rahoitusmekanismin osarahoitukseen
                  7
               . 
            
            
               Verkkojen Eurooppa -välinettä koskevan asetuksen mukainen uusi ikkuna (15 prosenttia Verkkojen Eurooppa -välineen energiabudjetista) on vastaus ”Puhdasta energiaa kaikille eurooppalaisille” -säädöspakettiin ja sen keskittymiseen alueelliseen ja rajatylittävään yhteistyöhön uusiutuvan energian käyttöönottamiseksi Euroopassa. Uusiutuvia energialähteitä koskevassa direktiivissä
                  8
                edellytetään, että komissio tukee jäsenvaltioita uusiutuvan energian alan tavoitteiden saavuttamisessa luomalla mahdollistavat puitteet, mihin kuuluu unionin varojen käyttö jäsenvaltioiden välisen sekä jäsenvaltioiden ja EU:n ulkopuolisten maiden välisen alueellisen yhteistyön tehostamiseen. Verkkojen Eurooppa -välineen uusi ikkuna on osa näitä mahdollistavia puitteita yhdessä unionin uusiutuvien energialähteiden kehittämisfoorumin ja unionin uusiutuvan energian rahoitusmekanismin kanssa. 
            
            
               Uusiutuvia energialähteitä koskevassa direktiivissä säädetään myös neljästä mekanismista, joita voidaan käyttää yhteistyöhön: tilastolliset siirrot (8 artikla); jäsenvaltioiden väliset yhteishankkeet (9 artikla); jäsenvaltioiden ja EU:n ulkopuolisten maiden väliset yhteishankkeet (11 artikla); ja yhteiset tukijärjestelmät (13 artikla). Jotta uusiutuvan energian alan rajatylittävät hankkeet olisivat tukikelpoisia, niissä on käytettävä yhtä näistä neljästä yhteistyömekanismista. 
            
            
               Uusiutuvan energian alan rajatylittävät hankkeet edistävät myös Verkkojen Eurooppa ‑välineen tavoitetta, jonka mukaan 60 prosenttia sen talousarviosta käytetään ilmastoon liittyviin hankkeisiin. Tästä ikkunasta annettava rahoitus lasketaan 100-prosenttisesti osuutena ilmastotavoitteiden saavuttamiseen edellyttäen, että bioenergian osalta uusiutuvia energialähteitä koskevan direktiivin kestävyyskriteerit täyttyvät. 
            
            
               Uusiutuvien energialähteiden käyttöönottoa koskeva yhteistyö voi mahdollistaa tuotannon kustannustehokkaamman laajentamisen, kun hyödynnetään parhaat mahdollisuudet tarjoavia tuotantopaikkoja ja resursseja yhdistetään ja kun uusiutuvan energian tuotantoa suunnitellaan ja otetaan käyttöön. Yhteistyö, myös alueellisten yhteistyöfoorumien kuten EU:n makroaluestrategioiden
                  9
                puitteissa, voi auttaa yhdenmukaistamaan uusiutuvia energialähteitä koskevia politiikkoja ja tukea meneillään olevaa työtä alueellisilla energiafoorumeilla (Pohjanmeren energiayhteistyö (NESC), Itämeren energiamarkkinoiden yhteenliitäntäsuunnitelma (BEMIP), keskisen Itä-Euroopan ja Kaakkois-Euroopan energiayhteenliitännät (CESEC), viidenvälinen energiafoorumi jne.). Se voi edistää uusiutuviin energialähteisiin liittyvien teknologioiden strategista käyttöönottoa EU:n teknologisen johtoaseman säilyttämiseksi ja laajentamiseksi uusiutuvan energian alalla. Näillä hankkeilla olisi myös edistettävä hiilestä irtautumista, energian sisämarkkinoiden toteuttamista ja toimitusvarmuuden parantamista tukemalla jäsenvaltioiden rajatylittävää yhteistyötä uusiutuvien energialähteiden suunnittelussa, kehittämisessä ja käytössä kustannustehokkaalla tavalla. 
            
            
               Uusi ikkuna täydentää muita EU:n uusiutuvan energian rahoitusmahdollisuuksia, ja siinä keskitytään erityisesti rajatylittävään yhteistyöhön uusiutuvan energian käyttöönottoa koskevien kansallisten toimien optimoimiseksi. Uusiutuvaan energiaan tehtävät investoinnit ovat merkittävässä asemassa myös elpymis- ja palautumistukivälineessä. Komissio on esimerkiksi asettanut yhteisen tavoitteen, jonka mukaan 40 prosenttia vuoteen 2030 mennessä tarvittavasta 500 GW:n lisäkapasiteetista rahoitetaan osana POWER Up -lippulaivahanketta
                  10
               , ja samanlainen tavoite on asetettu myös koheesiopolitiikan rahoitukselle, Interreg
                  11
                mukaan luettuna. Verkkojen Eurooppa -välineen avustukset voidaan yhdistää InvestEU-ohjelmaan
                  12
                kuuluviin lainoihin, takauksiin tai oman pääoman ehtoisiin sijoituksiin. Markkinapohjaisen, kansallisen ja EU:n rahoituksen (esim. elpymis- ja palautumistukivälineestä, Verkkojen Eurooppa -välineestä, InvestEU-ohjelmasta ja muista ohjelmista saatavan rahoituksen) yhdistämisen pitäisi mahdollistaa se, että uusiutuvan energian osuus energian loppukulutuksesta on vähintään 32 prosenttia vuoteen 2030 mennessä (tavoitetta tarkistetaan parhaillaan), ja se mahdollistaa myös EU:n etenemisen kohti hiilineutraaliutta vuoteen 2050 mennessä.
            
            
               Uusiutuvan energian käyttöönottovauhti on kaksinkertaistettava seuraavan vuosikymmenen aikana. Erityisesti uusiutuviin lähteisiin perustuvan sähköntuotannon lisäämisen on pysyttävä energiaa käyttävien alojen sähköistämisen tahdissa, varsinkin kun sähkön osuuden energian loppukysynnässä odotetaan kaksinkertaistuvan vuoteen 2050 mennessä. Verkkojen Eurooppa -välineen uusi uusiutuvaa energiaa koskeva ikkuna voi auttaa lisäämään uusiutuvan energian käyttöä energiaa käyttävillä aloilla, helpottaa alojen yhdentymistä (myös osana Verkkojen Eurooppa -välineen synergiatoimia) ja edistää siten merkittävästi laajempaa energiakäännettä. 
            
            
               Tukikelpoisia ovat kaikki investoinnit tuotantoresursseihin, jotka perustuvat uusiutuvia energialähteitä koskevassa direktiivissä lueteltuihin uusiutuviin energialähteisiin. Investoinnit voivat liittyä esimerkiksi sähkö-, lämmitys- ja jäähdytys- ja liikennehankkeisiin, myös silloin, kun uusiutuvia energialähteitä integroidaan laajempiin investointihankkeisiin ja käytetään niiden osana esimerkiksi uusiutuvan vedyn viennin alalla. Verkkojen Eurooppa -välineen rahoitusta voivat saada myös hankkeet, joissa yhdistetään erilaisia uusiutuviin energialähteisiin liittyviä teknologioita, joihin sisältyy varastointikomponentti (sekä tuotantopaikalla että sen ulkopuolella) ja/tai joissa uusiutuvan energian tuotantopaikka liitetään verkkoon/lämmitysjärjestelmään. Tällaisten hankkeiden on perustuttava uusiutuvia energialähteitä koskevan direktiivin 8–13 artiklan mukaisiin yhteistyömekanismeihin. Tällaisilla hankkeilla voi olla fyysinen yhteys useampaan kuin yhteen jäsenvaltioon, mutta tämä ei ole välttämätöntä. Yhteistyömekanismeja voidaan käyttää uusiutuvaa energiaa koskevien tilastollisten siirtojen tekemiseen rahallista korvausta vastaan (’tilastollinen siirto’), tai ne voivat liittyä kokonaiseen tukijärjestelmään, jossa on useita hankkeita (yhteinen tukijärjestelmä), sen sijaan että ne liittyisivät vain tiettyyn yksittäiseen hankkeeseen. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio järjesti tätä delegoitua säädöstä valmistellessaan vuonna 2019 useita epävirallisia kuulemisia jäsenvaltioiden edustajien ja sidosryhmien kanssa. Kaksi niistä perustui taustaselvitykseen. Näistä ensimmäinen oli 3. kesäkuuta 2019 järjestetty kokous, jossa oli yli 70 osallistujaa (muun muassa 16 jäsenvaltion, hankkeiden toteuttajien, yleishyödyllisten laitosten, uusiutuvan energian järjestöjen, IRENAn, EIP:n, kansalaisjärjestöjen ja Euroopan komission edustajia). Siinä kerättiin hyödyllistä aineistoa tämän delegoidun säädöksen valmistelua tukevan tutkimuksen lopulliseen versioon. Toinen oli jäsenvaltioiden edustajien ja sidosryhmien kanssa 13. joulukuuta 2019 järjestetty epävirallinen työpaja, jossa esiteltiin nykyistä ajattelutapaa ja kerättiin palautetta kustannus-hyötyanalyysia koskevista vaatimuksista lopullisen tutkimuksen perusteella. 
            
            
               Kolmas epävirallinen näkemystenvaihto delegoidun säädöksen keskeisistä osista ja siihen liittyvistä uusiutuvan energian alan rajatylittäviä hankkeita koskevista ohjeista järjestettiin 28. marraskuuta 2019 uusiutuvia energialähteitä koskevan direktiivin yhteisiä toimia käsitelleessä kokouksessa. Tämä on jäsenvaltioiden asiantuntijoiden foorumi, jossa käydään jäsenneltyä vuoropuhelua uusiutuvia energialähteitä koskevan direktiivin täytäntöönpanosta vastaavien kansallisten viranomaisten kesken. 
            
            
               Verkkojen Eurooppa -välineen asiantuntijaryhmä
                  13
                kokoontui 17. syyskuuta ja 28. lokakuuta 2021 keskustelemaan delegoidun säädöksen luonnoksesta.
            
            
               Delegoidun säädöksen luonnos julkaistiin ja siitä oli mahdollista antaa palautetta neljän viikon ajan 21. lokakuuta ja 18. marraskuuta 2021 välisenä aikana. Avointa julkista kuulemista ei järjestetty, koska asia ei ole merkittävä osa komission työohjelmaa. 
            
            
               Yleisesti ottaen palaute vahvisti, että kohdennettu tuki uusiutuvaa energiaa koskeville hankkeille, joilla on rajatylittävä yhteys, on tärkeää. Joissain kommenteissa ilmaistiin huoli tukikelpoisuusvaatimuksista, joissa suljetaan pois erilliset varastointihankkeet, mutta komissio katsoo, että tällaiset hankkeet edistävät vain välillisesti uusiutuvaa energiaa koskevan EU:n vuoden 2030 tavoitteen saavuttamista. Sen vuoksi Verkkojen Eurooppa -välineen puitteissa toteutettavien uusiutuvaa energiaa koskevien rajatylittävien hankkeiden tärkeimpänä komponenttina olisi aina oltava uusiutuvan energian tuotantoteknologia, jotta Verkkojen Eurooppa -välinettä koskevan asetuksen tavoitteet voidaan saavuttaa mahdollisimman tehokkaasti. 
            
         
         
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Verkkojen Eurooppa -välinettä koskevassa asetuksessa otetaan käyttöön uusi tukikelpoisten hankkeiden luokka, eli ”uusiutuvan energian alan rajatylittävät hankkeet”. Näiden hankkeiden yleisenä tavoitteena on edistää jäsenvaltioiden rajatylittävää yhteistyötä uusiutuvia energialähteitä koskevassa suunnittelussa ja kehittämisessä ja niiden kustannustehokkaassa hyödyntämisessä, edistää hiilestä irtautumista, energian sisämarkkinoiden toteuttamista ja toimitusvarmuuden parantamista ja innovointia sekä helpottaa uusiutuvien energialähteiden integrointia energian varastointijärjestelmien avulla. 
            
            
               Tässä delegoidussa säädöksessä vahvistetaan Verkkojen Eurooppa -välinettä koskevan asetuksen 7 artiklan mukaisesti uusiutuvan energian alan rajatylittävien hankkeiden tarkat valintaperusteet ja niiden valintamenettelyn yksityiskohdat. Siinä säädetään, että ensimmäisessä vaiheessa hankkeiden toteuttajat, myös jäsenvaltiot, voivat yleisesti hakea hankkeelleen uusiutuvan energian alan rajatylittävän hankkeen asemaa ja siten sen sisällyttämistä kelpuutettujen hankkeiden luetteloon (’luettelo’). Hankkeen toteuttaja voi päättää hakea hankkeelleen uusiutuvan energian alalla rajatylittävän hankkeen asemaa, mutta olla hakematta Verkkojen Eurooppa -välineen rahoitustukea. Toisessa vaiheessa luettelossa oleviin hankkeisiin voi hakea Verkkojen Eurooppa -välineestä tukea tutkimuksiin ja töihin myönnettävinä avustuksina. 
            
            
               Tässä delegoidussa säädöksessä on kolme lukua: yleinen luku kohteesta ja määritelmistä (I luku); luku, jossa vahvistetaan valintaperusteet uusiutuvan energian alalla rajatylittävien hankkeiden luetteloa varten (II luku); ja luku, jossa vahvistetaan valintamenettely hankeluetteloa varten (III luku). 
            
            
               Luvussa II määritellään tukikelpoiset teknologiat, komponentit ja investoinnit, selvennetään vaaditun yhteistyömekanismin tyyppiä ja muotoa sekä täsmennetään, että hakemuksessa olisi osoitettava hankkeen sosioekonomiset nettohyödyt. Viimeksi mainitun vaatimuksen osalta komissio julkaisee yksityiskohtaisen menetelmän kustannus-hyötyanalyysia varten. 
            
            
               Luvussa III säädetään uusiutuvan energian alan rajatylittäviä hankkeita käsittelevän ryhmän perustamisesta (’ryhmä’). Ryhmän olisi laadittava luonnos kelpuutettavien hankkeiden luetteloksi, jonka perusteella komissio hyväksyy lopullisen hankeluettelon. Luvussa III vahvistetaan myös luetteloluonnokseen ja lopulliseen luetteloon hyväksymistä koskevat menettelyt ja vaatimukset sekä luetteloitujen hankkeiden toteuttamisen seurantaa ja tiedotusta ja julkisuutta koskevat säännökset.
            
            
               KOMISSION DELEGOITU ASETUS (EU) …/…,
            
            
               annettu 21.12.2021,
            
            
               Euroopan parlamentin ja neuvoston asetuksen (EU) 2021/1153 täydentämisestä uusiutuvan energian alan rajatylittävien hankkeiden tarkkojen valintaperusteiden ja näiden hankkeiden valintamenettelyn yksityiskohtien osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon Verkkojen Eurooppa -välineestä ja asetusten (EU) N:o 1316/2013 ja (EU) N:o 283/2014 kumoamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1153
                  14
                ja erityisesti sen 7 artiklan 2 kohdan, 
            
            
               sekä katsoo seuraavaa:
            
            
               (1)Euroopan parlamentin ja neuvoston direktiivillä (EU) 2018/2001
                  15
                otettiin käyttöön uusiutuvaa energiaa koskeva unionin uusi sitova tavoite, joka ulottuu vuoteen 2030. Direktiivillä edistetään myös yhteistyömekanismien käyttöä tehokkaina välineinä, joilla tämän tavoitteen saavuttamista voidaan tukea.
            
            
               (2)Asetuksella (EU) 2021/1153 välineen soveltamisala laajennetaan Euroopan laajuisten verkkojen ulkopuolelle uusiutuvan energian tuotantoon ja perustetaan uusi hankeluokka, joka voi saada rahoitusta Verkkojen Eurooppa -välineestä – ”uusituvan energian alan rajatylittävät hankkeet”.
            
            
               (3)Uusiutuvan energian alan rajatylittävillä hankkeilla olisi pyrittävä mahdollistamaan uusiutuvien energialähteiden kustannustehokas käyttöönotto unionissa, tuettava direktiivissä (EU) 2018/2001 tarkoitetun uusiutuvaa energiaa koskevan unionin sitovan tavoitteen saavuttamista vuoteen 2030 mennessä ja edistettävä innovatiivisten uusiutuvan energian teknologioiden strategista käyttöönottoa. Hankkeilla olisi myös edistettävä hiilestä irtautumista, energian sisämarkkinoiden toteuttamista ja toimitusvarmuuden parantamista tukemalla jäsenvaltioiden rajatylittävää yhteistyötä uusiutuvien energialähteiden suunnittelun, kehittämisen ja kustannustehokkaan hyödyntämisen alalla.
            
            
               (4)Jotta uusiutuvan energian alan rajatylittävät hankkeille voidaan myöntää rahoitusta, ne olisi ensin sisällytettävä uusiutuvan energian alan rajatylittävien hankkeiden luetteloon. Virallinen asema uusiutuvan energian alan rajatylittävänä hankkeena voi tuoda mukanaan etuja, kuten näkyvyyden lisääntyminen, investointivarmuuden parantuminen ja jäsenvaltioiden voimakkaampi tuki.
            
            
               (5)Hankkeen toteuttaja, jonka hanke on valittu sisällytettäväksi uusiutuvan energian alan rajatylittävien hankkeiden luetteloon, voi myös hakea asetuksen (EU) 2021/1153 mukaista rahoitusta kyseiseen hankkeeseen liittyviin tutkimuksiin tai töihin. 
            
            
               (6)Uusiutuvan energian alan rajatylittävien hankkeiden tavoitteet, niiden yleiset perusteet ja niiden suhteen noudatettava menettely vahvistetaan asetuksen (EU) 2021/1153 liitteessä olevassa IV osassa. Mainitun asetuksen 7 artiklassa komissiolle siirretään valta antaa delegoitu säädös, jossa säädetään uusiutuvan energian alan rajatylittävien hankkeiden luetteloon sisällytettävien hankkeiden tarkoista valintaperusteista ja näiden hankkeiden valintamenettelyn yksityiskohdista. 
            
            
               (7)Uusiutuvan energian alan rajatylittävät hankkeet olisi perustettava yhteistyömekanismin avulla. Mekanismi voi olla muodoltaan mikä tahansa direktiivin (EU) 2018/2001 8, 9, 11 ja 13 artiklassa tarkoitettu yhteistyösopimus, ja se voidaan perustaa kahden tai useamman jäsenvaltion välillä tai yhden tai useamman jäsenvaltion ja yhden tai useamman EU:n ulkopuolisen maan välillä. Jotta tämä kriteeri täyttyisi, on tärkeää, että on olemassa näyttöä asianomaisten jäsenvaltioiden ja tarvittaessa EU:n ulkopuolisten maiden tietyn asteisesta tuesta. Tästä syystä olisi annettava kirjallinen ilmoitus, jossa ilmaistaan halukkuus tukea hanketta yhteistyösopimuksella ja jonka kaikkien osallistuvien jäsenvaltioiden ja tarvittaessa EU:n ulkopuolisten maiden asiasta vastaavat elimet ovat vahvistaneet. Ilmoituksen muodolle ei ole erityisiä rajoituksia. 
            
         
         
            
               (8)Asetuksen (EU) 2021/1153 11 artiklan mukaan ohjelmaan voivat osallistua johonkin jäsenvaltioon sijoittautuneet oikeussubjektit, mukaan lukien yhteisyritykset. Ne voivat jättää direktiivin (EU) 2018/2001 9 ja 11 artiklan nojalla hakemuksen, joka koskee yhteistyösopimuksella perustettua yhteistä hanketta, mukaan lukien hankkeet, joihin osallistuu myös EU:n ulkopuolinen maa. Direktiivin (EU) 2018/2001 13 artiklan mukaisten yhteisten tukijärjestelmien erityistapauksessa ainoastaan jäsenvaltio voi jättää hakemuksen. Jos yhteistyömekanismi toteutetaan direktiivin (EU) 2018/2001 8 artiklan mukaisena yksittäisenä tilastollisena siirtona, siihen ei liity lisäinvestointeja, joten Verkkojen Eurooppa -välineestä annettavaa tukea voidaan tarvita ainoastaan asetuksen (EU) 2021/1153 7 artiklan 3 kohdan mukaisiin tutkimuksiin.
            
            
               (9)Asetuksen (EU) 2021/1153 liitteessä olevan IV osan 2 kohdan b ja c alakohdan mukaan rajatylittävän hankkeen olisi tarjottava uusiutuvien energialähteiden käyttöönottoon tehokkaampi ratkaisu kuin yhden osallistuvan jäsenvaltion yksin toteuttama hanke. Siksi sen lisäksi, että hankkeen on perustuttava yhteistyömekanismiin, on myös osoitettava hankkeen sosioekonomiset nettohyödyt, jotta se voitaisiin sisällyttää uusiutuvan energian alan rajatylittävien hankkeiden luetteloon.
            
            
               (10)Uusiutuvan energian alan rajatylittävän hankkeen sosioekonomiset nettohyödyt olisi osoitettava hankkeen toteuttajan laatimalla kustannus-hyötyanalyysillä, joka kattaa kaikki asetuksen (EU) 2021/1153 liitteessä olevan IV osan 3 kohdassa mainitut osatekijät. Komissio julkaisee yhdessä tämän delegoidun säädöksen kanssa menetelmän, jossa määritellään, miten kustannus-hyötyanalyysi olisi tehtävä ja miten komission olisi arvioitava, täyttääkö hanke yleiset perusteet
                  16
               .
            
            
               (11)Asetuksen (EU) 2021/1153 liitteessä olevassa IV osassa vahvistetaan hankkeen sisällyttämistä uusiutuvan energian alan rajatylittävien hankkeiden luetteloon koskevan menettelyn päävaiheet. Valintamenettelyssä on seuraavat vaiheet: a) komissio arvioi uusiutuvan energian alan rajatylittävää hanketta koskevaa hakemusta aluksi suhteessa yleisiin perusteisiin; b) komissio perustaa uusiutuvan energian alan rajatylittäviä hankkeita käsittelevän ryhmän, jolla on valtuudet hyväksyä luetteloluonnos ja seurata luetteloon sisältyvien hankkeiden toteuttamista, jotta ne voivat säilyttää asemansa; c) ryhmä sopii luetteloluonnoksesta; ja d) komissio hyväksyy lopullisen luettelon ja tarkastelee sitä uudelleen kahden vuoden välein.
            
            
               (12)Hyväksyessään lopullisen luettelon uusiutuvan energian alan rajatylittävistä hankkeista komission olisi pyrittävä varmistamaan asianmukainen maantieteellinen tasapaino. Se voi myös käyttää alueellisia ryhmittymiä hankkeiden valinnassa pitäen mielessä, että kaikki jäsenvaltiot eivät tällä hetkellä kuulu tällaiseen ryhmittymään ja että uusiutuvan energian käyttöönottoa koskevaa rajatylittävää yhteistyötä voidaan harjoittaa myös sellaisten maiden välillä, joilla ei ole yhteistä fyysistä rajaa. 
            
            
               (13)Uusiutuvaa energiaa koskeviin rajatylittäviin hankkeisiin voi liittyä erilaisia teknologioita, jotka katsotaan tukikelpoisiksi. Esimerkkeinä voidaan mainita uusiutuvan energian tuottaminen maa- ja merituulivoimalla, aurinkoenergialla, kestävällä biomassalla, valtamerienergialla, geotermisellä energialla tai näiden yhdistelmillä sekä näiden yhdistäminen verkkoon ja muut tähän liittyvät tekijät, kuten varastointi- ja muuntolaitokset. 
            
            
               (14)Jotta rajatylittävät hankkeet tukisivat suoraan uusiutuvaa energiaa koskevan EU:n vuoden 2030 tavoitteen saavuttamista, niihin olisi aina sisällyttävä uusiutuvan energian tuotantolaitos olennaisena osana hanketta. Hankkeen lisäkomponentit, jotka välillisesti mahdollistavat uusiutuvaa energiaa koskevan EU:n vuoden 2030 tavoitteen saavuttamisen ja uusiutuvan energian kustannustehokkaan käyttöönoton edistämällä uusiutuvan energian tuotannon tehokasta integrointia, voivat olla tukikelpoisia, mutta eivät erillisinä hankkeina vaan rajatylittävän hankkeen olennaisena osana, joka otetaan käyttöön uusiutuvan energian tuotannon lisäksi. Tällaisia lisäkomponentteja voivat olla rajatylittävä siirtoverkko, lämmön varastointi, akkuvarastointi, paineilma- ja nesteilmavarastointi, pumppuvoimaan perustuva varastointi ja vedyn varastointiin yhdistetty veden elektrolyysi. Tukikelpoiset toimet eivät rajoitu ainoastaan sähkön alalle, ja niihin voi sisältyä muita energiankantajia ja mahdollista alojen yhteenliittämistä esimerkiksi lämmityksen ja jäähdytyksen, sähkö–kaasu-muuntamisen, varastoinnin sekä siirron kanssa. 
            
            
               (15)Uusiutuvan energian alan rajatylittävät hankkeet eivät välttämättä edellytä fyysistä yhteyttä yhteistyössä toimivien jäsenvaltioiden välillä. Hankkeet voivat sijaita ainoastaan yhden hankkeeseen osallistuvan jäsenvaltion alueella, kunhan liitteessä olevan IV osan yleiset perusteet täyttyvät.
            
            
               (16)Uusiutuvan energian alan rajatylittävissä hankkeissa olisi noudatettava kestävyyttä ja kasvihuonekaasupäästöjen vähentämistä koskevia sovellettavia oikeudellisia vaatimuksia sekä asetuksen (EU) 2020/852 17 artiklan mukaista ”ei merkittävää haittaa” -periaatetta.
            
            
               (17)Asetuksen (EU) 2021/1153 7 artiklan 3 kohdan mukaan Verkkojen Eurooppa ‑välineestä voidaan tukea tutkimuksia, joilla autetaan kehittämään ja yksilöimään uusiutuvan energian alan rajatylittäviä hankkeita. Näiden tutkimusten tarkoituksena on valmistella yhteistyömekanismeja uusiutuvien energialähteiden suunnittelua ja käyttöönottoa varten ja poistaa tällaisen yhteistyön aloittamisen alkuvaiheen esteet. Tällaisille tutkimuksille voidaan antaa tukea ennen hankkeen sisällyttämistä uusiutuvan energian alan rajatylittävien hankkeiden luetteloon, ja tukea voidaan antaa myös luetteloon sisällyttämistä koskevan hakemuksen ja/tai kustannus-hyötyanalyysin valmisteluun. 
            
            
               (18)Hankkeen, jolle on myönnetty tukea tutkimusta varten 7 artiklan 3 kohdan mukaisesti, ei pitäisi olla edullisemmassa asemassa menettelyssä, joka koskee hankkeiden sisällyttämistä uusiutuvan energian alan rajatylittävien hankkeiden luetteloon ja/tai Verkkojen Eurooppa -välineen rahoituksen saamista tutkimuksiin ja töihin. Hyötyminen 7 artiklan 3 kohdan mukaisesta tutkimuksesta ei myöskään johda velvollisuuteen joko hakea sisällyttämistä uusiutuvan energian alan rajatylittävien hankkeiden luetteloon tai hakea Verkkojen Eurooppa -välineen rahoitusta tutkimuksiin ja töihin. 
            
            
               (19)Koska tukikelpoisten hankkeiden riskit ja kannattavuus voivat olla erilaisia ja ne voivat myös muuttua ajan mittaan, voi olla aiheellista sallia, että osa uusiutuvan energian alan rajatylittäviin hankkeisiin käytettävissä olevista määrärahoista myönnetään rahoitusosuuksina rahoitusta yhdistäviin toimiin tai InvestEU-ohjelmaan kuuluvaan rahoitusta yhdistävään välineeseen. 
            
            
               (20)Uusiutuvan energian alan rajatylittävissä hankkeissa olisi noudatettava täysimääräisesti kaikkia asiaa koskevia unionin lainsäädännön säännöksiä, erityisesti säännöksiä, jotka koskevat bioenergian kestävyyttä, kapasiteetin jakamista rajoilla, eriyttämistä, kilpailua ja valtiontukea, biologista monimuotoisuutta ja ympäristönsuojelua. 
            
            
               (21)Kaikki uusiutuvan energian alan rajatylittävien hankkeiden luetteloon sisältyvät hankkeet olisi toteutettava viipymättä ja niitä olisi seurattava ja arvioitava tiiviisti ja säännöllisesti pitäen kuitenkin hankkeiden toteuttajia koskevat raportointivaatimukset mahdollisimman vähäisinä,
            
            
            
               ON HYVÄKSYNYT TÄMÄN ASETUKSEN:
            
            
            
               I LUKU
            
            
               YLEISET SÄÄNNÖKSET
            
            
               1 artikla
            
         
         
            
               Kohde
            
            
               Tässä asetuksessa vahvistetaan uusiutuvan energian alan rajatylittävien hankkeiden tarkat valintaperusteet ja näiden hankkeiden valintamenettelyn yksityiskohdat asetuksen (EU) 2021/1153 7 artiklan 2 kohdan mukaisesti. 
            
            
               2 artikla
            
            
               Määritelmät
            
            
               Tässä asetuksessa tarkoitetaan
            
            
               (1)’uusiutuvan energian alan rajatylittävällä hankkeella’ tai ’hankkeella’ asetuksessa (EU) 2021/1153 tarkoitettua uusiutuvan energian alan rajatylittävää hanketta;
            
            
               (2)’uusiutuvalla energialla’ direktiivin 2018/2001 2 artiklan 1 alakohdassa määriteltyä uusiutuvaa energiaa;
            
            
               (3)’hankkeen toteuttajalla’ oikeussubjektia, joka kehittää uusiutuvan energian alan rajatylittävän hankkeen, mukaan luettuna jäsenvaltio; 
            
            
               (4) ’hakemuksella’ hakemusta, jossa komissiota pyydetään valitsemaan hanke uusiutuvan energian alan rajatylittäväksi hankkeeksi asetuksen (EU) 2021/1153 mukaisesti;
            
            
               (5)’yhteistyömekanismilla’ vähintään kahden jäsenvaltion välistä tai vähintään yhden jäsenvaltion ja EU:n ulkopuolisen maan välistä yhteistyötä, joka tapahtuu direktiivin 2018/2001 8, 9, 11 ja 13 artiklan mukaisesti; 
            
            
               (6)’yhteistyösopimuksella’ yhteistyömekanismin perustamisesta tehtyä virallista sopimusta;
            
            
               (7)’luetteloluonnoksella’ asetuksen (EU) 2021/1153 liitteessä olevan IV osan 4 kohdan b alakohdassa tarkoitetun ryhmän sopimaa luetteloa uusiutuvan energian alan rajatylittävistä hankkeista; 
            
            
               (8)’lopullisella luettelolla’ komission asetuksen (EU) 2021/1153 liitteessä olevan IV osan 4 kohdan g alakohdan mukaisesti vahvistamaa luetteloa uusiutuvan energian alan rajatylittävistä hankkeista;
            
            
               (9)’isäntäjäsenvaltiolla’ jäsenvaltiota, jossa uusiutuvan energian tuotantolaitos fyysisesti sijaitsee; 
            
            
               (10)’sijoittavalla jäsenvaltiolla’ jäsenvaltiota, joka osallistuu taloudellisesti toisessa jäsenvaltiossa sijaitsevaan uusiutuvan energian tuotantoon liittyvään investointiin;
            
            
               (11)’osallistuvilla jäsenvaltioilla’ sekä sijoittavia jäsenvaltioita että isäntäjäsenvaltioita;
            
            
               (12)’varastoinnilla’ direktiivin 2019/944 2 artiklan 59 alakohdassa määriteltyä energian varastointia.
            
            
               II LUKU
            
            
               UUSIUTUVAN ENERGIAN ALAN RAJATYLITTÄVIEN HANKKEIDEN TARKAT VALINTAPERUSTEET
            
            
               3 artikla
            
         
         
            
               Tukikelpoiset teknologiat, komponentit ja investoinnit
            
            
               Seuraavat teknologiat, komponentit ja investoinnit ovat tukikelpoisia osana uusiutuvan energian alan rajatylittäviä hankkeita: 
            
            
               (a)tuotantoteknologiat, jotka perustuvat johonkin direktiivissä (EU) 2018/2001 luetelluista uusiutuvista energialähteistä;
            
            
               (b)varastointilaitokset sekä tuotantopaikalla että sen ulkopuolella edellyttäen, että ne ovat erottamaton osa hanketta, mahdollistavat tosiasiallisesti uusiutuvia energialähteitä käyttävän tuotantolaitoksen integroinnin ja täydentävät sitä; 
            
            
               (c)kaikki järjestelmät ja komponentit, joissa integroidaan tieto- ja viestintätekniikkaa, myös uusiutuvien energialähteiden tuotannon ennustettavuuden parantamiseksi, ja kaikki investointien moitteettoman toiminnan kannalta välttämättömät laitteet tai laitteistot, mukaan lukien seuranta- ja valvontajärjestelmät, edellyttäen, että ne ovat erottamaton osa hanketta, mahdollistavat tosiasiallisesti uusiutuvia energialähteitä käyttävän tuotantolaitoksen integroinnin ja täydentävät sitä;
            
            
               (d)uusiutuvan energian tuotannon liittäminen joko jakelu- tai siirtoverkkoon ja tarvittaessa varastoidun uusiutuvan energian liittäminen joko siirto- tai jakeluverkkoon edellyttäen, että se on erottamaton osa hanketta, mahdollistaa tosiasiallisesti uusiutuvia energialähteitä käyttävän tuotantolaitoksen integroinnin ja täydentää sitä; 
            
            
               (e)uusiutuvista lähteistä tuotetun sähkön muuntaminen muuta kuin biologista alkuperää oleviksi uusiutuviksi nestemäisiksi ja kaasumaisiksi polttoaineiksi, muuntaja- tai kompressorilaitokset mukaan luettuina, edellyttäen, että ne ovat erottamaton osa hanketta, mahdollistavat tosiasiallisesti uusiutuvia energialähteitä käyttävän tuotantolaitoksen integroinnin ja täydentävät sitä; 
            
            
               (f)kaikki muut Verkkojen Eurooppa -välineen työohjelmissa ja ehdotuspyynnöissä määritellyt teknologiat, komponentit tai investoinnit, jotka ovat erottamaton osa hanketta, mahdollistavat tosiasiallisesti uusiutuvia energialähteitä käyttävän tuotantolaitoksen integroinnin ja täydentävät sitä. 
            
            
               4 artikla
            
            
               Yhteistyömekanismit uusiutuvan energian alan rajatylittävien hankkeiden perustamiseksi ja hakeminen
            
            
               1.Jotta hanke voidaan sisällyttää uusiutuvan energian alan rajatylittävien hankkeiden luetteloluonnokseen, sen on oltava perustettu yhteistyömekanismilla.
            
            
               2.Hankkeen toteuttajan, joka hakee hankkeen sisällyttämistä uusiutuvan energian alan rajatylittävien hankkeiden luetteloluonnokseen, on esitettävä osallistuvien jäsenvaltioiden ja tarvittaessa kolmansien maiden kirjallinen ilmoitus, jossa ne ilmaisevat halukkuutensa tehdä yhteistyösopimus uusiutuvan energian alan rajatylittävän hankkeen perustamiseksi. Ilmoitusta ei tarvitse tehdä tietyssä muodossa, mutta yhteistyösopimuksen täytäntöönpanosta vastaavien osallistuvien jäsenvaltioiden ministeriöiden on allekirjoitettava se, tarvittaessa myös kauttakulkumaiden, jos sopimus edellyttää niiden infrastruktuurin käyttöä.
            
            
               3.Luetteloluonnokseen sisällyttämistä koskevassa hakemuksessa on oltava tässä luvussa tarkoitettuja valintaperusteita koskevat tiedot.
            
            
               5 artikla
            
            
               Uusiutuvan energian alan rajatylittävän hankkeen sosioekonomiset nettohyödyt 
            
            
               1.Hankkeen toteuttajan, joka hakee hankkeen sisällyttämistä uusiutuvan energian alan rajatylittävien hankkeiden luetteloluonnokseen, on osoitettava, että uusiutuvien energialähteiden käyttöönotossa mahdollisesti aiheutuvat kokonaiskustannussäästöt ja/tai hankkeeseen liittyvät hyödyt järjestelmän integroinnin, toimitusvarmuuden tai innovoinnin kannalta ovat suuremmat kuin hankkeen kustannukset, jäljempänä ’sosioekonomiset nettohyödyt’.
            
            
               2.Edellisessä kohdassa tarkoitetut sosioekonomiset nettohyödyt on osoitettava vähintään 15 vuoden pituiselta ajanjaksolta hankkeen ensimmäisestä toimintavuodesta alkaen ja ottaen huomioon hankkeen teknologinen elinkaari.
            
            
               3.Ensimmäisessä kohdassa tarkoitettujen hankkeen sosioekonomisten nettohyötyjen arvioinnin on perustuttava hankkeen toteuttajan tekemään kustannus-hyötyanalyysiin. Kustannus-hyötyanalyysiin on sisällyttävä kaikki asetuksen (EU) 2021/1153 liitteessä olevan IV osan 3 kohdassa tarkoitetut osatekijät, ja siinä on osoitettava sosioekonomiset nettohyödyt verrattuna samankaltaiseen hankkeeseen tai uusiutuvaa energiaa koskevaan hankkeeseen, jonka jokin yhteistyösopimukseen osallistuva jäsenvaltio toteuttaa.
            
            
               .
            
            
               III LUKU
            
         
         
            
               VALINTAMENETTELY UUSIUTUVAN ENERGIAN ALAN RAJATYLITTÄVIEN HANKKEIDEN LUETTELOA VARTEN 
            
            
               6 artikla
            
            
               Uusiutuvan energian alan rajatylittäviä hankkeita käsittelevä ryhmä
            
            
               1.Komissio perustaa uusiutuvan energian alan rajatylittäviä hankkeita käsittelevän ryhmän, jäljempänä ’ryhmä’, jossa on yksi edustaja kustakin jäsenvaltiosta ja yksi komission edustaja.
            
            
               2.Kunkin jäsenvaltion edustajalla voi olla mukanaan muita asiaankuuluvia osapuolia, kuten kansallinen sääntelyviranomainen, siirto- tai jakeluverkonhaltijat tai lupaviranomaiset.
            
            
               3.Ryhmä kutsuu tarvittaessa mukaan uusiutuvan energian alan rajatylittävien hankkeiden toteuttajia ja uusiutuvan energian alan rajatylittäviin hankkeisiin osallistuvien EU:n ulkopuolisten maiden edustajia.
            
            
               4.Ryhmä voi kutsua kokouksiinsa tarpeen mukaan organisaatioita, jotka edustavat asianomaisia sidosryhmiä, kuten tuottajia, toimittajia, kuluttajia ja ympäristönsuojelujärjestöjä. Ryhmä voi järjestää kuulemistilaisuuksia, jos ne ovat tarpeen sen tehtävien toteuttamiseksi.
            
            
               5.Ryhmä laatii luetteloluonnoksen hankkeista, joista tulee uusiutuvan energian alan rajatylittäviä hankkeita, ja seuraa lopullisessa luettelossa olevien hankkeiden toteuttamista.
            
            
               6.Ryhmä vahvistaa työjärjestyksensä, ja sen puheenjohtajana toimii komission edustaja. 
            
            
               7 artikla
            
            
               Luetteloluonnos uusiutuvan energian alan rajatylittävistä hankkeista 
            
            
               1.Komissio järjestää vähintään kerran vuodessa hakumenettelyn hankkeiden valitsemiseksi uusiutuvan energian alan rajatylittäviksi hankkeiksi.
            
            
               2.Kun hankkeet on arvioitu asetuksen (EU) 2021/1153 liitteessä olevan IV osan 4 kohdan c alakohdan mukaisesti, komissio laatii ja toimittaa ryhmälle luettelon hankkeista, jotka täyttävät asetuksen (EU) 2021/1153 liitteessä olevassa IV osassa vahvistetut valintaperusteet, sekä asetuksen (EU) 2021/1153 liitteessä olevan IV osan 4 kohdan d alakohdassa tarkoitetut asiaankuuluvat tiedot. Komissio ei toimita ryhmälle täydellisiä hakemuksia eikä muita tietoja, joiden hakija on ilmoittanut olevan kaupallisesti arkaluonteisia.
            
            
               3.Ryhmä laatii komissiolta saamiensa tietojen perusteella luetteloluonnoksen hankkeista, joista tulee uusiutuvan energian alan rajatylittäviä hankkeita. 
            
            
               8 artikla
            
            
               Lopullinen luettelo uusiutuvan energian alan rajatylittävistä hankkeista
            
            
               1.Komissio hyväksyy lopullisen luettelon uusiutuvan energian alan rajatylittävistä hankkeista asetuksen (EU) 2021/1153 25 artiklan 1 kohdan b alakohdan mukaisesti. Luettelossa mainittuja hankkeita ei aseteta paremmuusjärjestykseen lopullisessa hankeluettelossa. 
            
            
               2.Lopullinen luettelo perustuu ryhmän tämän asetuksen 7 artiklan 3 kohdan mukaisesti laatimaan luetteloluonnokseen. Jos lopullinen luettelo poikkeaa luonnoksesta, komission on saatava ryhmältä myönteinen lausunto ennen lopullisen luettelon hyväksymistä.
            
            
               9 artikla
            
            
               Uusiutuvan energian alan rajatylittävien hankkeiden lopullisen luettelon uudelleentarkastelu
            
         
         
            
               1.Komissio tarkastelee luetteloa uudelleen vähintään kahden vuoden välein.
            
            
               2.Rajoittamatta edellisessä kohdassa tarkoitettua arviointia komissio poistaa hankkeen lopullisesta luettelosta heti, kun se toteaa jonkin seuraavista: 
            
            
               (a)hankkeen arviointi perustui virheellisiin tietoihin, jotka olivat arvioinnin kannalta ratkaisevia; tai
            
            
               (b)hanke ei ole unionin oikeuden mukainen.
            
            
               3.Komissio voi poistaa hankkeen luettelosta, jos
            
            
               (a)yhden tai kaikkien osallistuvien jäsenvaltioiden antama hyväksyntä on peruutettu; ja/tai
            
            
               (b)hankkeen toteuttaja ilmoittaa ryhmälle, että hanketta ei enää jatketa; tai
            
            
               (c)hanke ei ole edistynyt sen jälkeen, kun se sisällytettiin luetteloon; tai
            
            
               (d)hanke on saatu päätökseen.
            
            
               4.Ennen hankkeen poistamista luettelosta komissio kuulee ryhmää ja ottaa asianmukaisesti huomioon ryhmän jäseniltä saadut asiaankuuluvat tiedot.
            
            
               10 artikla
            
            
               Uusiutuvan energian alan rajatylittävien hankkeiden luetteloon sisältyvien hankkeiden toteuttamisen seuranta
            
            
               1.Lopulliseen luetteloon sisältyvän hankkeen toteuttajan on toimitettava komissiolle vuosittain edistymisraportti sekä asiaankuuluvat hanke-eritelmien ja toteutustietojen päivitykset, ja komissio toimittaa raportin ryhmälle. 
            
            
               2.Jos hankkeen toteuttajat sisällyttävät raportteihinsa kaupallisesti arkaluonteisia tietoja, niiden on ilmoitettava, mitä tietoja ei saa julkistaa eikä toimittaa ryhmälle tavalla, joka mahdollistaa sen hankkeen tunnistamisen, johon tiedot liittyvät. Tässä tapauksessa komissio toimittaa hankkeiden edistymisen seurantaa koskevat tiedot ryhmälle koostetussa muodossa.
            
            
               3.Ryhmän suorittamaa seurantaa varten hankkeen toteuttajan toimittamassa edistymisraportissa on oltava seuraavat tiedot:
            
            
               (a)päivitetty hankekuvaus ja hankkeen tila;
            
            
               (b)seuraavien vaiheiden aikataulu, tapauksen mukaan: toteutettavuustutkimus, suunnittelu, lupamenettelyt, rakentaminen, käyttöönotto;
            
            
               (c)kaikki hallinnolliset, oikeudelliset, taloudelliset tai muut tiedot, jotka poikkeavat aiemmin toimitetuista tiedoista.
            
            
               4.Ryhmä seuraa hankkeiden toteutusta komission toimittamien edistymistä koskevien tietojen perusteella. 
            
            
               5.Ryhmä voi antaa tiettyyn hankkeeseen liittyviä suosituksia siitä, miten niiden toteutuksessa mahdollisesti ilmenevät viipeet voidaan poistaa. Tähän voi sisältyä yhdessä tai useammassa jäsenvaltiossa toteutettavia toimia.
            
         
         
            
               11 artikla
            
            
               Tiedotus ja julkisuus
            
            
               1.Komissio julkaisee lopulliseen hankeluetteloon sisältyviä hankkeita koskevat tiedot helposti yleisön saatavilla olevalla tavalla. 
            
            
               2.Komissio julkaisee hankkeesta ainoastaan muita kuin kaupallisesti arkaluonteisia tietoja, kuten hankkeen kuvaus, tila, toteutusaikataulu tai sijainti.
            
            
               3.Lopulliseen luetteloon sisältyvän hankkeen toteuttajan on julkaistava vähintään edellisessä kohdassa mainitut tiedot omalla verkkosivustollaan ja päivitettävä ne vähintään kuuden kuukauden välein.
            
            
               12 artikla
            
            
               Voimaantulo
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 21.12.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 347/2013, annettu 17 päivänä huhtikuuta 2013, Euroopan laajuisten energiainfrastruktuurien suuntaviivoista ja päätöksen N:o 1364/2006/EY kumoamisesta sekä asetusten (EY) N:o 713/2009, (EY) N:o 714/2009 ja (EY) N:o 715/2009 muuttamisesta (EUVL L 115, 25.4.2013, s. 39–75).
               
               
                  
                     (2)
                  
                        COM/2020/824 final. 
               
               
                  
                     (3)
                  
                        COM/2020/562 final. 
               
               
                  
                     (4)
                  
                        COM/2020/741 final.
               
               
                  
                     (5)
                  
                        COM/2020/299 final.
               
               
                  
                     (6)
                  
                        COM/2020/301 final.
               
               
                  
                     (7)
                  
                        Komission täytäntöönpanoasetus (EU) 2020/1294. 
               
               
                  
                     (8)
                  
                        Euroopan parlamentin ja neuvoston direktiivi (EU) 2018/2001, annettu 11 päivänä joulukuuta 2018, uusiutuvista lähteistä peräisin olevan energian käytön edistämisestä (EUVL L 328, 21.12.2018, s. 82–209).
               
               
                  
                     (9)
                  
                        https://ec.europa.eu/regional_policy/en/policy/cooperation/macro-regional-strategies/
               
               
                  
                     (10)
                  
                        SWD/2021/12 final.
               
               
                  
                     (11)
                  
                        
                  https://ec.europa.eu/regional_policy/en/2021_2027/
                  ; 
                  https://ec.europa.eu/regional_policy/en/policy/cooperation/european-territorial/
                  .
               
               
                  
                     (12)
                  
                        Euroopan parlamentin ja neuvoston asetus (EU) 2021/523, annettu 24 päivänä maaliskuuta 2021, InvestEU-ohjelman perustamisesta ja asetuksen (EU) 2015/1017 muuttamisesta (EUVL L 107, 26.3.2021, s. 30–89).
               
               
                  
                     (13)
                  
                        Asiantuntijaryhmä, joka valmistelee ja laatii delegoidun säädöksen, jolla täydennetään Verkkojen Eurooppa -välinettä uusiutuvan energian alan rajatylittävien hankkeiden määrittämisperusteiden ja -prosessin osalta, koodi E03764 asiantuntijaryhmien rekisterissä.
               
               
                  
                     (14)
                  
                        EUVL L 249, 14.7.2021, s. 38. 
               
               
                  
                     (15)
                  
                        EUVL L 328, 21.12.2018, s. 82–209
               
               
                  
                     (16)
                  
                        SWD/2021/429 final.